b'\n_START_ARTICLE_\nIvan Makuc\n_START_SECTION_\n\xc5\xbdivljenje in delo\n_START_PARAGRAPH_\nRodil se je v dru\xc5\xbeini rudarja Antona in gospodinje Jere Makuc rojene Bo\xc5\xbei\xc4\x8d. Po kon\xc4\x8dani ljudski \xc5\xa1oli v doma\xc4\x8dem kraju je bil rudar v Idriji in Ko\xc4\x8devju ter \xc5\xbeelezni\xc5\xa1ki delavec Trstu in Ljubljani. Zelo mlad se je vklju\xc4\x8dil socialisti\xc4\x8dno politi\xc4\x8dno gibanje, zato je bil zaradi politi\xc4\x8dnih aktivnosti kmalu ob slu\xc5\xbebo. Od leta 1903 je bil \xc4\x8dlan Jugoslovanske socialnodemokratske stranke, dejaven predvsem v sindikalnem gibanju; 1905 je v Trstu sodeloval pri ustanavljanju dru\xc5\xa1tva Ljudski oder. Leta 1920 je bil med ustanovitelji Komunisti\xc4\x8dne partije Jugoslavije v Sloveniji, junija tega leta delegat na 2. kongresu KPJ v Vukovarju in na njem izvoljen v centralni strankin svet. Kot \xc4\x8dlan vodstva pokrajinske organizacije KPJ v Sloveniji in sindikalni delavec je bil med drugim tajnik Splo\xc5\xa1ne delavske zveze za Slovenijo; 1925 je pomagal pri zdru\xc5\xbeevalnem procesu leto prej prepovedanih neodvisnih strokovnih organizacij v enotno razredno strokovno organizacijo (Ujedinjeni radni\xc4\x8dki sindikalni savez Jugoslavije za Slovenijo). Po uvedbi \xc5\xa1estojanuarske diktature je bil nekaj \xc4\x8dasa zaprt v beograjski Glavnja\xc4\x8di. Po vrnitvi iz zapora je bil prisilno upokojen, kasneje pa se je lahko zaposlil v ljubljanski plinarni, vendar pod pogojem, da se odpove sleherni komunisti\xc4\x8dni dejavnosti. Po desetletni politi\xc4\x8dni odsotnosti se je tik pred 2. svetovno vojno znova pribli\xc5\xbeal Komunisti\xc4\x8dni partiji Slovenije. Po okupaciji Kraljevine Jugoslavije se je pridru\xc5\xbeil Osvobodilni fronti ter sodeloval v narodnoosvobodilni borbi. Oktobra 1943 je bil v interniran v tabori\xc5\xa1\xc4\x8de Dachau. Po vojni se je ponovno zaposlil v ljubljanski plinarni, vendar politi\xc4\x8dno ni bil ve\xc4\x8d aktiven. Na lastno \xc5\xbeeljo pa je bil ponovno sprejet v KPS. Makuc se je sedemdeset let svojega \xc5\xbeivljenja posve\xc4\x8dal boju za delavske pravice. Za svoje delo je prejel ve\xc4\x8d odlikovanj.'